Maimane: ‘ANC, EFF staan saam vir mag, korrupsie’Mmusi Maimane, DA-leier. Foto: ANA DA-leier Mmusi Maimane het Saterdag gesê die ANC en EFF se alliansie oor die kwessie van grondonteiening sonder vergoeding is “’n alliansie wat gló die staat moet alles besit en beheer en boonop rasseverdeeldheid voorstaan”. Maimane het dié uitlatings by die bekendstelling van die DA-Gauteng-Oos se verkiesingsveldtog in Germiston aan die Oos-Rand gemaak. Hy het gesê die ANC en EFF se stemme ten gunste van ŉ verslag wat aanbeveel dat die Grondwet gewysig moet word om grondonteiening sonder vergoeding moontlik te maak, is stemme vir dieselfde “korrupte begunstigingstelsel wat reeds in munisipaliteite vervolmaak is, maar nou op massiewe skaal sal gebeur”. “As hierdie plan voortgaan, het die ANC die ekonomie geknoei om ten gunste van dié met politieke bande te wees en die res van die mense uit te sluit. Al die mag om te besluit wie kry toegang tot grond en wie nie, sal in die hande wees van dieselfde mense wat die boosheid van begunstigingpolitiek vervolmaak het,” het Maimane gesê. Hy sê die geskiedenis het reeds bewys wat gebeur wanneer politieke partye oor dié soort mag beskik. “Ons het dit gesien in Zimbabwe en ook in Venezuela. Hierdie magsbehepte regerings het beweer hulle tree in die belang van armes op, maar het hul eie lande vernietig en veroorsaak dat miljoene burgers na buurlande gevlug het om weg te kom van die verpletterende armoede wat gevolg het.” Maimane het daarop gewys dat grondonteiening sonder vergoeding aanvanklik nie eens die ANC se plan was nie, maar dat die EFF dié voorstel gedryf het. “’n Jaar gelede wou die ANC niks met hierdie plan te doen gehad het nie, maar nou is hulle onskeibaar van die EFF. Hulle het hul hele beleid oor grond uitgekontrakteer aan ŉ gewelddadige, radikale randparty wat skaars 6% van die stemme het.” Die opposisieleier het daarop gewys dat die ANC en EFF, wat eens mekaar se teenstanders was, nou begin om hul politieke beleidsrigtings in ooreenstemming te bring. “Hulle het saamgesmelt rondom nasionalisering, of dit nou grond, die Reserwebank of gesondheid is. Hulle het saamgesmelt rondom ras en rassenasionalisme om ŉ samelewing van ‘ons’ en ‘hulle’ te skep. Hulle het saamgesmelt rondom korrupsie – vir die EFF was dit VBS en vir Ramaphosa en die ANC was dit Bosasa, maar dit is dieselfde ding.” Maimane het gesê dit is wel ŉ goeie ding dat die ANC en EFF se “koalisie” nou openlik is sodat kiesers weet waar hulle met die twee partye staan. “Hulle moet weet: met ŉ ANC-EFF-alliansie kry hulle ŉ party wat gló die staat moet alles besit en beheer, ŉ party wat glo aan rasseverdeling en rassemobilisering en ŉ party wat mekaar se korrupsie wedersyds sal ondersteun en verberg.” Hy het die DA se standpunt beklemtoon dat die Grondwet beskerm en ŉ markgebaseerde ekonomie aangemoedig moet word. Hy het bygevoeg die blou party glo aan nierassigheid en duld nie korrupsie in enige plek of vorm nie. “Suid-Afrika kan nie aangaan op hierdie pad as ŉ verdeelde land nie. Ons kan nie toegee aan die populiste wie se enigste rede hoekom hulle aan bewind is, bloot is om nog mag te bekom nie. Suid-Afrika verdien meer as dit. As ons dié land wil omdraai, as ons weer lewe in ons ekonomie wil blaas en werk vir byna 10 miljoen werklose Suid-Afrikaners skep, sal ons almal moet saamwerk. Let wel, een nasie wat een gedeelde doelwit najaag.” Maimane het gesê dit is nie nodig om die Grondwet te wysig om grond aan mense te gee nie. “Ons het net die politieke wil nodig om dit te doen. Om hierdie artikel van die Grondwet te vernietig, sal ekonomiese bemagtiging vernietig.”